text: Fester i sparetider
  20 september 2010 kl. 11.27
  Komikeren Mick Øgendahl og bandet Star People står for underholdning, når 6.500 ansatte ved Horsens Kommune senere på efteråret mødes til en kæmpe personalefest i Forum Horsens.
  Kommunen betaler 100.000 kroner til festen, noget der er faldet flere horsensianere for brystet. 
  Ifølge kritikerne er det urimeligt, man bruger penge på at feste, når kommunen samtidig skal spare.
  Ifølge rygterne koster festen Horsens Kommune et millionbeløb, men det afviser kommunaldirektør Niels Aalund. Til Horsens Folkeblad siger han, at han personligt glæder sig til festen.
  - Jeg kan godt forstå, at nogle kan synes, at det er mærkeligt, at vi holder en stor fest, når der samtidig skal lukkes en skole. Men festen holdes altså på et beskedent niveau, og medarbejderne betaler selv for maden, påpeger han.
  Personalefesten skal markere afslutningen på et samarbejdsprojekt mellem tillidsfolk og direktion, der havde til formål at bygge bro mellem medarbejdere og ledelse.
  